Α.Ε.Κ. Καλαμάτας

Η ΑΕΚ Καλαμάτας είναι ιστορική ομάδα της Καλαμάτας, που ιδρύθηκε από φίλους της Αθλητικής Ένωσης Κωνσταντινουπόλεως με καταγωγή από την Κωνσταντινούπολη την προπολεμική περίοδο ως Ένωση Κωνσταντινουπολιτών Καλαμών ή ΑΕΚ Καλαμών. Αναφέρεται τουλάχιστον από το 1926. Έχει χρώματα το κίτρινο και το μαύρο και έμβλημα το δικέφαλο αετό. Το 1964-65 αγωνίστηκε στη Β΄ Εθνική. Διαλύθηκε το 1965 και επανιδρύθηκε το 1977 ως "ΑΕΚ Καλαμάτας".

 Η παλαιότερη γνωστή αναφορά που έχουμε για την ομάδα είναι από δημοσίευμα της 21ης Νοεμβρίου 1926: "Ευχαρίστως πληροφορούμεθα ότι ο κάλλιστος ποδοσφαιρικός μας σύλλογος "Ολυμπιακός Πατρών" ευρίσκεται εις διαπραγματεύσεις με την "Ένωσιν Κων/πολιτών" Καλαμών, όπως κατέλθη εις Καλάμας και συναντηθεί μετ' αυτής."Ο αγώνας διεξήχθη στις 28 Νοεμβρίου "εις την πλατείαν των Ασκήσεων" με νικητή τον Ολυμπιακό με 5-2 (ημίχρονο 3-1). Η ΑΕΚ αγωνίστηκε με "φανέλλας κιτρινομέλανας και περισκελίδα λευκήν". Στο ματς δόθηκε μεγάλη επισημότητα. Την παραμονή τον Ολυμπιακό υποδέχτηκαν στο σιδηροδρομικό σταθμό ο πρόεδρος της ΑΕΚ Σταυρίδης με το δήμαρχο Καλαμάτας και στη συνέχεια δεξιώθηκαν την αποστολή στο δημαρχείο. Στο γήπεδο είχαν παραταχθεί ομάδες προσκόπων για την τήρηση της τάξης και στο τέλος απονεμήθηκε έπαθλο στο νικητή, ο οποίος μετά τη νίκη αυτή αυτοπαρουσιαζόταν ως "πρωταθλητής Πελοποννήσου".Τον Ιούλιο του 1930 η "Αθλητική Ένωσις Κωνσταντινουπόλεως Καλαμών" έλαβε επιχορήγηση από το Υπ. Παιδείας.Στις 9 Απριλίου 1931 η "ΑΕΚ Καλαμών" έδωσε φιλικό αγώνα στο γήπεδο Καλαμάτας με την Αθλητική Ένωση Κωνσταντινουπόλεως, από την οποία ηττήθηκε με 2-4 (ημίχρονο 1-2). Διαιτητής ήταν ο Ιωσηφίδης και τα γκολ πέτυχαν οι: Γεωργίου 25΄, Σκάμπας 70΄ (πέναλτι) - Νεγρεπόντης 15΄, 65΄, Ηλιάσκος 42΄, Αγαθοκλής ΙΙ 80΄). Με την ΑΕΚ Καλαμών είχαν αγωνιστεί οι: Κρητικός, Γεωργιάδης, Κρούστας, Γεωργαντάς, Πασχαλίδης, Μπαλίλης Ι, Μπαλίλης ΙΙ, Νταoυτάκης Αιμ, Σπεντζούρης, Σκάμπας, Γεωργίου.Τη σεζόν 1931-32 αγωνιζόταν στην Α΄ τοπική κατηγορία μαζί με τον Μεσσηνιακό, τον Απόλλωνα και τον Φαραϊκό.Μαζί με τα Πράσινα Πουλιά, τον Απόλλωνα και τον Ποσειδώνα αποτελούσαν τις πρωτοπόρες αθλητικές, ιδίως ποδοσφαιρικές ομάδες της Καλαμάτας, δεδομένου ότι ο Μεσσηνιακός περιοριζόταν στον στίβο και τις αθλοπαιδιές. Εκτός από ποδοσφαρικό τμήμα, το 1948 αναφέρεται η ύπαρξη και κολυμβητικού τμήματος, το οποίο μαζί με τα Πράσινα Πουλιά, τον Απόλλωνα και το Ν.Ο. Καλαμάτας διοργάνωσαν στις 17/7/48 στην Καλαμάτα τους κολυμβητικούς αγώνες "Α΄ Ακροπόλεια", με χορηγό την εφημερίδα "Ακρόπολις". Μεταπολεμικά, πρωταγωνίστησε αρκετές φορές το τοπικό πρωτάθλημα. Το 1964 πήρε τον τίτλο της Ε.Π.Σ. Μεσσηνίας και κατάφερε να κερδίσει την προαγωγή της στο πρωτάθλημα Β΄ Εθνικής 1964-65. Αυτή υπήρξε η σημαντικότερη επιτυχία στην ιστορία του συλλόγου και η μοναδική που έπαιξε σε εθνική κατηγορία. Τερμάτισε στην 14η θέση μεταξύ 16 ομάδων, με 46 β. (7 ν.-3 ισ.-20 ήτ., 30-60 γκολ) και υποβιβάστηκε. Άλλωστε υποβιβάζονταν επτά ομάδες. Παρά τον υποβιβασμό της πέτυχε ορισμένες εντυπωσιακές νίκες, όπως το 4-1 επί του Αβέρωφ Ιωαννίνων, το 4-1 απί του Φοίβου Κρεμαστής Ρόδου και το 3-0 επί του ΑΟ Τρίπολης. Το 1965 η ΑΕΚ Καλαμάτας υποβιβάστηκε από τη Β΄ Εθνική στη νεοσύστατη Γ΄ Εθνική, στην οποία μετείχε τις δύο επόμενες σεζόν ως "Παμμεσσηνιακός", έπειτα από τη συνένωσή της με τον Όμιλο Καλάματας (Ολυμπιακός και Πράσινα Πουλιά). 1965-66 (Α΄ όμιλος): 7η θέση, 37β, 28-33 γκολ. 1966-67 (Β΄ όμιλος - 2ος υποόμιλος): 3η θέση, 32β, 27-18 γκολ.Το 1967 συγχωνεύτηκε αναγκαστικά με τον Απόλλωνα Καλαμάτας και για τη δημιουργία του Π.Σ. Καλαμάτα. Επανιδρύεται την περιοδο 1977-1978. Από τότε αγωνίζεται στην Α΄ ή στη Β΄ κατηγορία της Ε.Π.Σ. Μεσσηνίας. Κατά την τρέχουσα αγωνιστική περίοδο, 2012-13, η ΑΕΚ Καλαμάτας έλαβε μέρος στο Πρωτάθλημα της Γ' Κατηγορίας Ανδρών που διοργανώνει η Ε.ΚΑ.Σ.ΚΕ.ΝΟ.Π., ολοκληρώνοντας τις αγωνιστικές της υποχρεώσεις στην 5η θέση του βαθμολογικού πίνακα του Β' Ομίλου. Πρωτάθλημα Ε.Π.Σ. Μεσσηνίας: 1951, 1964.